CELEX: 32018D1886
Language: lv
Date: 2018-11-30 00:00:00
Title: Komisijas Īstenošanas lēmums (ES, Euratom) 2018/1886 (2018. gada 30. novembris), ar kuru groza Lēmumu 90/184/Euratom, EEK, ar ko Dānijai atļauj neņemt vērā noteiktas darījumu kategorijas un izmantot noteiktas aptuvenas aplēses PVN pašu resursu bāzes aprēķinam (izziņots ar dokumenta numuru C(2018) 7854)

4.12.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 308/45
               
            
         KOMISIJAS ĪSTENOŠANAS LĒMUMS (ES, Euratom) 2018/1886
         (2018. gada 30. novembris),
         ar kuru groza Lēmumu 90/184/Euratom, EEK, ar ko Dānijai atļauj neņemt vērā noteiktas darījumu kategorijas un izmantot noteiktas aptuvenas aplēses PVN pašu resursu bāzes aprēķinam
         
            
               (izziņots ar dokumenta numuru C(2018) 7854)
            
         
         (Autentisks ir tikai teksts dāņu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Atomenerģijas kopienas dibināšanas līgumu,
         ņemot vērā Padomes 1989. gada 29. maija Regulu (EEK, Euratom) 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (1), un it īpaši tās 6. panta 3. punkta pirmo ievilkumu,
         apspriedusies ar Padomdevēju komiteju pašu resursu jautājumos,
         tā kā:
         
                     (1)
                  
                  
                     Saskaņā ar Padomes Direktīvas 2006/112/EK 371. pantu (2) Dānija var, ievērojot nosacījumus, kas minētajai dalībvalstij piemērojami 1978. gada 1. janvārī, turpināt atbrīvojuma piemērošanu minētās direktīvas X pielikuma B daļā uzskaitītajiem darījumiem. Saskaņā ar minēto pantu šie darījumi ir jāņem vērā, nosakot pievienotās vērtības nodokļa (PVN) pašu resursu bāzi.
                  
               
                     (2)
                  
                  
                     Ar Komisijas Lēmumu 90/184/Euratom, EEK (3) Dānijai, inter alia, tika atļauts, aprēķinot PVN pašu resursu bāzi, neņemt vērā darījumus, kas tagad minēti Direktīvas 2006/112/EK X pielikuma B daļas 2. punktā, proti, autoru, mākslinieku un izpildītāju sniegtos pakalpojumus. Tomēr vēlāk ar Komisijas Īstenošanas Lēmumu 2012/814/ES (4), Euratom, šī atļauja tika atcelta.
                  
               
                     (3)
                  
                  
                     Komisija 2012. gadā pārskatīja dalībvalstīm piešķirtās atļaujas, lai atceltu tās, kuras vairs nebija vajadzīgas. Šīs pārskatīšanas ietvaros Dānija Komisijai iesniegto atļauju sarakstā kļūdas dēļ neiekļāva atļauju attiecībā uz Direktīvas 2006/112/EK X pielikuma B daļas 2. punktā minētajiem darījumiem. Komisija šo izlaidumu interpretēja kā netiešu apstiprinājumu no Dānijas puses par to, ka atļauju varētu atcelt, un vēlāk pieņēma Īstenošanas Lēmumu 2012/814/ES, svītrojot atļauju, kas piešķirta Lēmuma 90/184/Euratom, EEK 1. pantā. Ja Komisijas rīcībā būtu bijusi pareiza informācija, minētā atļauja netiktu svītrota.
                  
               
                     (4)
                  
                  
                     Dānija 2018. gada 30. aprīļa vēstulē norādīja, ka atļauja, kas piešķirta ar Lēmumu 90/184/Euratom, EEK tika atcelta pārpratuma dēļ. Īstenošanas Lēmumā 2012/814/ES, Euratom kļūdaini norādīts, ka Dānija apliek ar nodokli darījumus, kas minēti Direktīvas 2006/112/EK X pielikuma B daļas 2. punktā, un tādēļ atļauja, kas piešķirta ar Lēmumu 90/184/Euratom, EEK būtu jāatceļ. Tomēr Dānija ir apstiprinājusi, ka tā nekad nav aplikusi ar nodokli autoru, mākslinieku un izpildītāju sniegtos pakalpojumus, un šīs piegādes pieder darījumiem, kas minēti Direktīvas 2006/112/EK X pielikuma B daļas 2. punktā un ko dalībvalstis var turpināt atbrīvot no nodokļa. Ņemot vērā to, ka atļaujas atcelšanas pamats faktiski nekad nav eksistējis, Dānija lūdz Komisijai atjaunot Lēmumā 90/184/Euratom, EEK piešķirto atļauju.
                  
               
                     (5)
                  
                  
                     Pamatojoties uz Dānijas 2012. gadā iesniegto dokumentu analīzi un informāciju, kas saņemta no Dānijas 2018. gadā, Komisija uzskata, ka, lai labotu Lēmuma 90/184/Euratom, EEK nosacījumus, atļauja būtu jāatjauno un ka tā būtu jāpiemēro no minētās dienas.
                  
               
                     (6)
                  
                  
                     Pārredzamības un juridiskās noteiktības labad ir lietderīgi noteikt šai atļaujai termiņu.
                  
               
                     (7)
                  
                  
                     Tādēļ būtu attiecīgi jāgroza Lēmums 90/184/Euratom, EEK,
                  
               IR PIEŅĒMUSI ŠO LĒMUMU.
         
            1. pants
            Lēmumā 90/184/Euratom, EEK iekļauj šādu 2.a pantu:
            
               
                  “2.a pants
                  Lai aprēķinātu PVN pašu resursu bāzi no 2012. gada 20. decembra līdz 2022. gada 31. decembrim, Dānijai ir atļauts neņemt vērā tos darījumus, kas minēti Padomes Direktīvas 2006/112/EK (*1) X pielikuma B daļas 2. punktā, ciktāl tie attiecas uz autoru, mākslinieku un izpildītāju sniegtajiem pakalpojumiem.
               
            
         
         
            2. pants
            Šis lēmums ir adresēts Dānijas Karalistei.
         
         
            Briselē, 2018. gada 30. novembrī
            
               
                  Komisijas vārdā –
               
               
                  Komisijas loceklis
               
               Günther OETTINGER
            
         
         
            (1)  OV L 155, 7.6.1989., 9. lpp.
         
         
            (2)  Padomes Direktīva 2006/112/EK (2006. gada 28. novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).
         
            (3)  Komisijas Lēmums 90/184/Euratom, EEK (1990. gada 23. marts), ar ko Dānijai atļauj neņemt vērā noteiktas darījumu kategorijas un izmantot noteiktas aptuvenas aplēses PVN pašu resursu bāzes aprēķinam (OV L 99, 19.4.1990., 37. lpp.).
         
            (4)  Komisijas Īstenošanas lēmums 2012/814/ES, Euratom (2012. gada 19. decembris), ar kuru groza Lēmumu 90/184/Euratom, EEK, ar ko Dānijai atļauj neņemt vērā noteiktas darījumu kategorijas un izmantot noteiktas aptuvenas aplēses PVN pašu resursu bāzes aprēķinam (OV L 352, 21.12.2012., 56. lpp.).